Հարթավանում հիմնականում բնակվում են Արևմտյան Հայաստանից` Ալաշկերտից, բռնագաղթվածների սերունդները: Գյուղի բնակչության թիվը 1080 է: Ինչպես գյուղի ղեկավար Ժիրայր Ավետիսյանն է նշում, գյուղը մեկ ուժ ու մեկ բռունցք է դառնում անհրաժեշտ պահերին, գյուղացիների մեծ մասը պատրաստակամորեն իրենց ներդրումն են ունենում գյուղում իրականացվող աշխատանքներում, չեն ձախողել ոչ մի ծրագիր, այդ պատճառով էլ վստահություն ունեն միջազգային ու պետական կազմակերպությունների շրջանում: Եվ սա օգնում է գյուղին տարեցտարի բարեփոխել իր սոցիալական պայմանները և զարգացնել ներքին ռեսուրսները: